Primma Goæra Mondiâ

**Primma goæra mondiâ**, conflito de dimenscioin intercontinentæ, combattúo da-o 1914 a-o 1918. Innescâ da-e prescioin naçionalisteghe e da-e tendençe imperialisteghe cortivæ da-e potençe œüropee a partî da-a segonda meitæ do 19° sec., a l'ingugette 28 paixi e a vidde contraposte e forçe de l'Inteiza (França, Gran Bretagna, Ruscia, Italia e so aliæ) e i Impei Centræ (Aostria-Ungaja, Germania e so aliæ). A l'assonse una dimenscion mondiâ da-o ponto de vista di tiatri di scontri ascì: se combattè, oltre che in Œüropa, inte l'Impêo ottoman, inte colonnie todesche in Axia e in sce tutti i moæ. E battagge decixive se desgugettan in Œüropa, in sce 5 fronti: quello ocidentâ, tra França e Germania, longo a Marna e a Somme; l’orientâ, ò ruscio, esteizo e privo de barree naturæ; o meridionâ, ò serbo; l’aostro-italian, in sce-e Alpi orientæ e inta Carnia; o grego, a nòrd de Salonicco.

## O scciœuppo da guæra

Inti primmi anni do 20° sec. andò deliniandose doi blocchi contrapposti: França e Gran Bretagna, da 'na parte, assádòn a so aliança inte l*'Inteiza cordiâ* (1904) e porton into so campo, progrescivamente, Ruscia, Giappon e Italia; da l'atra, i ‘impei centræ’, Aostria-Ungaja e Germania, ligon a liatre l’Impêo ottoman. Inti mæximi anni e crixi internaçionæ se feççan ricorente, in particolâ aprœuvo a l'anescion da Bosnia-Erzegovina da parte de l'Aostria-Ungaja (1908), ch'a l'alimentò i scontri inti Balchen, prinçipâ fogoâ de tenscioin insemme co-a competiçion franco-todesca, açeiza da-a sconfita françeize de Sedan do 1870. A question de Alsaçia e Loræna, a rivalitæ navâ anglo-tedesca, l’indebolimento de l'Impêo ottoman doppo e guære balcaniche e o problema di streiti, i irredentismi balcaneghi, a crixi de l'Impêo aostro-ungægo e i aspiaçioin italiañe ean tutti fatoî che menaççavan a paxe eüropea. A caosa descadenante da guæra a fu l’assascinnio, a Sarajevo, pe man de ’n’organizzaçion patriottica e naçionalista serba, de l'arçiducca Françesco Ferdinando d’Asburgo, erede a-o trono aostro-ungarico (28 zugno 1914).

Doppo l’attentao, l’Aostria-Ungaja, ótegnua man libbera da-a Germania, a lançò un *ultimatum* (23 luggio 1914) a-a Serbia, ritegnindola coresponsabile. Mentre e cançelaje œüropee, specce o ministro di esteri britannego E. Grey, s'impegnavan pe trovâ una soluçion paçiffica, o 28 luggio l’Aostria a deciarò guæra a-a Serbia. A cadeña di aliançe a feççe preçipitâ a scituaçion: a Ruscia a rispose co-ina mobilitaçion generâ. A Germania a deciarò guæra a-a Ruscia (1° agosto), da pœu a-a França (3 agosto), quindi a violò a nœütralitæ de Luscemburgo e Belgio (1-4 agosto); quest'atto de força o decise l’ingresso in guæra da Gran Bretagna contra a Germania. Poche settemañe doppo (23 agosto) o Giappon ascì o l'intrò into conflito, in quante aliao da Gran Bretagna; França, Gran Bretagna e Ruscia sançionon co-o Patto de Londra (4 settembre 1914) una vea e proppia aliança. A Turchia, timoosa da Ruscia e ligâ a-a Germania, a decretò a ciósúa di streiti (29 settembre) a-a navegaçion commerciâ e a s'unì (12 novembre) a-i Impei centræ. O Portogallo o se schiò a-o scianco de l'Inteiza. Segge in França segge in Germania a soluçion militâ a fu apoggiâ ascì da-i partii socialisti, iniçialmente in sce de poxiçioin nœütraliste. Aliâ di Impei centræ, l’Italia o l'arestò nœütrâ; a mancâ consurtaçion da parte di aliæ e o carattere ofenscivo da guæra ne giustificavan giuridicamente a poxiçion.

## I eventi bellichi into 1914-15

### Fronte occidentâ

O conflito o començò con l’ofensciva todesca contra a França traverso o Luscemburgo e o Belgio, segondo o cian elaboao into 1905 da-o A. von Schlieffen, acugeito da-o cappo de stato maggiô H.J. von Moltke. A Germania, impegnâ in sce doi fronti, a l'amiava a conseguî una rappida vittoia in sce-o fronte ocidentâ, pontando in sce Pariggi. I ofenscive in Loreña e verso i Ardenne (18 agosto) e quella in direçion de Sarrebourg e de Morhange (14-19 agosto) lançæ da-o generâ françeize C.-J.-J. Joffre fallin. Inta battaggia de frontee (22-25 agosto), longo o confin franco-belga, a V armâ françeize e o corpo de spediçion britannego fun battui e constreiti a retiâse. A capitâ françeize a fu sarvâ da-o contratacco do Joffre (battaggia da Marna 5-10 settembre), ch'o constrinse i Todeschi a ricegâ a N do sciumme Aisne. Doppo a battaggia de l'Aisne (13-17 settembre), ch'a l'arestò a spinta franco-ingleize, e forçe contraposte començon 'na serrie de manœuvre in direçion do streito de Calais, pe guâgnâ o controllo di porti in sce-a Mannega. A coscì díta ‘corsa a-o mâ’ a s'arestò inte Fiandre: respinti scin a aloa da-i Tedeschi i tentativi d'agjamento franco-ingreixi, inte battagge de l'Yser (18 ottobre-10 novembre) e de Ypres (23 ottobre-15 novembre), i aliæ ariescin a evitâ o sfondamento nemigo e a stabilizzâ o fronte. O banço de perdie o fu a l'incirca de 200.000 ommi in ciaschedun scheamento. O fronte ocidentâ o se fissò in sce 'na linia trincerâ ch'a taggiò o continente da-a costa belga scin a-a nœütrâ Sviççea; a-a guæra de movimento di primmi meixi saiæ seguio circa 3 anni de guæra de logoramento conduta da-e trincee e pontezâ da sciortie ofenscive che se concludeivan inte de carnefixiñe de inuxitæ proporçioin, sença scignificativi avançamenti militæ.

### Fronte orientâ
A Est, e forçe rusce avançæ inta Pruscia orientâ doppo a vittoia de Gumbinnen (19-20 agosto) subin a catastrofe de Tannenberg (26-30 agosto) e a battaggia di Laghi Masui (9-14 settembre) a determinò a so retiadda da-a Pruscia. Doppo a primma ofensciva ruscia de Galiçia (18 agosto-11 settembre; i cosacchi a cavallo se spinzettan in Ungaja), a gravitæ da desfæta Aostriaca a l'indusse i Todeschi a intervegnî da-a rente a-i Aostriachi, ma fun costreiti a-o ricegamento (20 ottobre), mentre i Rusci sferavan a segonda ofensciva in Galiçia, fra Leopoli e Przemyśl (18 ottobre-2 novembre). Co-a segonda ofensciva de Polonia, curminâ inta battaggia de Łódź (17-26 novembre), i Tedeschi impedin l’invaxon do proppio teritoio, bloccando into contempo l’ofensciva de l'aversaio contra i Aostriachi. O 23 zenâ 1915 i Aostriachi, apoggiæ da-e forçe todesche, açercion e destrussan a X armâ ruscia a Aogustów (17 frevâ). Cheita Przemyśl, a terça grande ofensciva ruscia contra i Aostriachi (22 março-10 arvî 1915), curminâ inta battaggia de Pasqua, a costrinse l’armâ de E. von Böhm Ermolli a ricegâ derê o crinâ di Carpaççi, dove se stabilizzò temporaniamente o fronte.

### Terço fronte
O 9 dexembre 1914 o governo italian, in base a l'art. 7 do Trattao da Triplixe, o domandò a l'Aostria di compensci teritoriæ pe-a so avançâ inti Balchen, che fun refiæ. Da-o settembre a l'aveiva intanto inandiao de trattative co-e possançe de l'Inteiza, precisando e so receste teritoriæ (i teritoi compreixi inte l’ærco arpin, scin a-o Quarnâ, e un çerto regimme d'aotonomia pe-i Italien de Darmaççia), che o ministro di Esteri S. Sonnino o portò da pœu avanti con maggioî preteize insce l’Adriatego, pe garantî a l'Italia a segueça marittima, scin a-a concruxon do Patto segretto de Londra do 26 arvî 1915, co-o quæ l’Italia a s'impegnò a arvî i ostilitæ contra l’Aostria entro 30 giorni da-a firma do protocollo. Denonçiâ o 3 mazzo a Triplixe, a guæra a l'Aostria a fu diciarâ o 24. L’Aostria a l'aveiva predisposto un robusto schiamento difenscivo in sce-e poxiçioin de confin longo l’Isonço e i artue do Carso e i mezi ofenscivi de l'eserçito italian ean scarsci, raxon pe-a quæ a guæra a l'assonse da subbito un carattere de logoramento: 4 ofenscive insce l’Isonço (23 zugno-7 luggio; 18 luggio-3 agosto; 21 ottobre-4 novembre; 10 novembre-5 dexembre), guidæ da-o generâ L. Cadorna, no stocon a difeisa nemiga, ma l’Aostria a fu obligâ a inviâ in sce-o nœuvo fronte de forçe sempre ciu numiose.

### L’offensciva aostro-tedesca
Doppo o sfondamento tedesco in sce-o fronte (battaggia de Gorlice-Tarnów, 1-3 mazzo 1915) e a sucesciva riconquista de Przemyśl e Liopoli, o 25 agosto caze' Brest-Litovsk ascì, mascima forteçça do versante ocidentâ de l'Impeo ruscio. O cappo de stato maggiô E. von Falkenhayn o l'ordinò (25 settembre) a di gruppi de l'esercito tedesco de passâ in sce-a difensciva a caosa da prescion produta da l'ofensciva françeize inta Champagne e da necescitæ de forçe disponibile inti Balchen. A Germania a l'aveiva conseguio un grande successo: i Rusci aveivan perso circa a meitæ di effettivi, con relativi armamenti, e aveivan dovúo abandonâ circa 500.000 km2 de teritoio; tuttavia, no ean stæti induti a-a paxe separâ, comme sperava i generæ P.L. von Hindenburg e F. Conrad. L’intrâ da Burgaja in guæra a scianco di Impei centræ (14 ottobre 1915) a segnò o crollo da Serbia (battaggia de Kosovo, 24-29 novembre), ataccâ da ogni parte. Fallie in primaveia ascì e açioin franco-ingreixi inti Dardanelli e a Galippoli, progettæ da-o Churchill in primmo lœugo pi arvî 'na via de comunicaçion diretta co-a Ruscia, o 1915 o se serò co-o raforçamento de poxiçioin di Impei centræ a oriente.

## I sviluppi into 1916

### Fronte occidentâ
Mentre i Anglo-Françeixi ean constreiti a aspêtâ a stæ pe lançâ un’ofensciva in sce-a Somme (pe difetto de materiæ bellichi e no essendo in grao i aliæ Rusci e Italien de prestâghe agiutto primma), o Falkenhayn o pigiò l’iniçiativa de 'na grande battaggia de logoramento in sce-o fronte de Verdun, tegnúo da-i Françeixi, inta persuaxon che-a França, demoralizzâ, a l'aviæ domandao a paxe. A battaggia de Verdun, desgugeitase fra o 21 frevâ e o 24 zugno 1916, a resurtò una gran vitoia difensciva françeize e scimbolo de l'invinçibilitæ de l'Inteiza, sciben che-a Germania a l'inflisse a l'esercito nemigo ben ciu perdie de quant'a ne subì, reduxendo insemme a parteçipaçion di Françeixi a-a battaggia da Somme. O deximpegno de Verdun o vègne da l'ofensciva descadenâ da-i Anglo-Françeixi o 1° luggio, inta quæ i mezi missi in dœuvia se rivelon i maggioî scin a aloa impegnæ e aparse un’arma nœuva, o caro armao. A battaggia da Somme (1° luggio-23 novembre 1916) a comportò de perdie imponente de ommi e mezi, mentre inte nisciun ponto s'avançò ciu de 5 km, in sce 'n fronte de 8-9 km.

### Fronte italian
O maresciallo aostriaco F. Conrad o l'inandiò in arvî una grande ofensciva in sce-o Trentin contra i Italien, co-a finalitæ de sfondâ o fronte de l'Isonço. L’ofensciva a fu bloccâ da-a difficortæ de l'artigiaja pesante a seguî, in teren difiçile, o progresso de l'infantaja; o 14 zugno començò a controfensciva italiaña, concluzase o 25 co-o ricegamento generâ di Aostriachi. Superâ a menaçça in sce-o Trentin, o Cadorna o mesciò ommi e mezi (27 luggio-4 agosto) da-o Trentin insce l’Isonço e o l'ataccò de sorpreiza i Aostriachi, e forçe di quæ ean relativamente scarse ascì pe-i prelevamenti fæti a favô do fronte orientâ. L’atacco do 6-17 agosto (sesta battaggia de l'Isonço) o portò a-a conquista de Goriçia, sença perde però o so carattere de battaggia de logoramento. Vegnua men a rottua do fronte a E de Goriçia, a settima (14-16 settembre), l’ottava (9-12 ottobre) e a nona (31 ottobre-4 novembre 1916) battaggia de l'Isonço rientron into schema di impegni de logoramento.

### Fronte orientâ
A E, tra o 4 zugno e o 27 agosto in sce 'n fronte de 350 km fu sferao in Volinia l’ofensciva de A.A. Brusilov, a quarta e urtima grande ofensciva ruscia, concepia in origine in fonçion de inlegeimento do fronte italian. I risurtæ, squæxi nulli contra o settô todesco, fun grandioxi contra i Aostriachi, a danno di quæ i Rusci conseguin di noteivi vantaggi teritoiæ e sorvetutto militæ. Intanto avegniva di importanti mutamenti inte l'âto comando de potençe centræ: Falkenhayn o fu sostituio o 27 agosto da-o P.L. von Hindenburg e o E. Ludendorff, esponenti da conceçion strategica de l'anintamento.

Intrao a Romania in guæra contra i Impei centræ o 27 agosto 1916, o comando ruscio o se preparò a 'n atacco d’impeto co-o concorso de truppe romeñe contra l’Ungaja e a Galiçia co-a spiança d'inflizze a-e possançe centræ una sconfita decixiva. Conformemente a-a strategia do comando ruscio, i Romen porton o mascimo sforço ofenscivo inta Transcilvania. Ma l'Hindenburg o l'avva formao doi potenti gruppi de armæ: un a N, inta Transcirvania, sotta o comando do Falkenhayn, e un a S, in sce-o Danubbio, a-i ordini de A. von Mackensen. Menaççao de invaxon in sce-a so frontea meridionâ, o stato Maggiô romen o l'arestò l’ofensciva inta Transcilvania e o transfei parte de so truppe verso o fronte meridionâ. O Falkenhayn o 29 settembre o passò a l'ofensciva e inte 18 giorni, doppo træ battagge, a Transcilvania a l'ea liberâ. Nonostante o repiggio de l'ofensciva do A.A. Brusilov (1-15 ottobre), di opiaçioin françeixi pe-a riconquista do teritoio perdúo in gio a Verdun, e di açioin italiañe con l’ottava e a nona battaggia de l'Isonço, o stato maggiô tedesco o començò una vasta opiaçion che, doppo a battaggia de l'Argeş (1-3 dexembre) e o riconzonzimento de doe gren armæ, a se concluse con l’ocupaçion de Bucarest (6 dexembre).

### Fronti minoî
Into Caocaso, in Iran e in Mesopotamia, Rusci e Britanneghi agivan in direçion de Baghdad. I eserciti do zar avançon, a prœuvo a ciu sucesci, scin a-i laghi de Van e Urmia (Iran), mentre i Britanneghi, arivæ scin a Kut al-Amarah, in sce-a sponda scinistra do sciumme Tigri, ghe fun açerciæ e battui o 26 arvî 1916. I Turchi into 1915-16 incontron trei insucesci into tentativo d’insediâse in sce-o Canâ de Suez; doppo l’urtimo scacco (agosto 1916), i Britanneghi passon a-a controfensciva, zonzendo a-e sœugge da Palestiña.

### A guæra in scî moæ

In conseguença de l'acordio franco-britannego do novembre 1913, a flotta britannega a l'ebbe a difeisa de tutti i oceani, in particolâ do Mâ do Nord, do Passo de Calais e do baçî orientâ do Mediterrannio; a-a flotta françeize fu afiao a difeisa da Mannega ocidentâ e do baçî ocidentâ do Mediterranio. o 29 luggio 1914, a flotta da battaggia britannega a l'aveiva razonto Scapa Flow (Orcadi), base adatta pe intervegnî tempestivamente contra a flotta todesca.

Into 1914 ebbe lœugo o 1° novembre a battaggia de Coronel (Cile), inta quæ l’armiagio tedesco M. von Speer o l'inflisse a-i Britanneghi una dua sconfita, e l’8 dexembre 1914 quella de Falkland, inta quæ l’armiagio F.C.D. Sturdee o l'anintò e unitæ todesche.

Inta guæra in sce-o mâ i Tedeschi s'avarsan de 'na nœuva arma, quella do sottomarin (*Unterseeboote*, da-o quæ U-Boot ), ch'a feççe a primma comparsa o 22 settembre 1914, a l'âteçça de Hook of Holland, dove trei incroxatoî coraçæ britanneghi fun afondæ inte pochi menuti. A guæra sottomariña a se rivelò ciu frutoza de quella de corsa, ma doppo l’afondamento do piroscafo statunitense *[[Lusitania]]* (7 mazzo 1915), pe evitâ de compricaçioin co-i USA a Germania a-a sospeize in sce-e coste ocidentæ de izoe britanneghe e inta Mannega, mantegnindoa solo che into Mediterranio. Into março 1916 E. von Capelle, sucedúo a-a ghia da *Hochseeflotte* a-o A. von Tirpitz, teorego da guæra sottomariña inlimitâ, o decize de impegnâ e unitæ de superfiçie inte 'na conduta de guæra ofensciva contra a flotta britannega: o 31 mazzo 1916 ghe fu a battaggia do Jütland, a sola gran battaggia navâ do conflito. A mariña tedesca a l'inflisse a-a *Grand Fleet* ciu danni de quelli riçevui, ma l’effetto strategico da battaggia o fu a favô da Gran Bretagna, perché a *Hochseeflotte* a no s'areizegò ciu in mâ averto. A guæra contra o traffego in sce-o mâ a saiâ repigiâ in grande da-a Germania o 31 zenâ 1917, ma pi œuvia di soli somerzibbili, impiegæ pe-a primma votta sença restriçioin.

## I sviluppi into 1917

### Fronte ocidentâ
L’ofensciva generâ prevista da-e possançe de l'Inteiza pe-a primmaveia do 1917 a no poe' contâ in sce-o concorso da Ruscia, imbosa da-a rivoluçion de frevâ: l’atacco do R.-G. Nivelle (9 arvî-5 mazzo), finalizzao a-a rapida rottua do fronte tedesco, o n'arestò inrimediabilmente compromisso. I Françeixi se impossesson do *Chemin-des-Dames* a prexo de sacrifiççi tæ che l’ofensciva, lonxi da-o razonze o scopo, a demoralizzò profondamente l’esercito; no s'ariescì manco a concentrâlo con l’açion in sce-o fronte italian, dove a dexima battaggia de l'Izonço (12 mazzo-7 zugno) a fu sferâ doppo a fin de l'ofensciva franco-britannega. I Ingreixi, ben ciu forti di Françeixi, inscistettan pe-a continoaçion da lotta con de finalitæ de sfondamento, ma o nœuvo comandante in cappo de truppe Françeixi H.-P.-O. Pétain o se gh'opoze. Fra i opiaçioin parçiæ intrapreize da-i Françeixi, fu importante o repiggio do *Mort-Homme*, presso Verdun (20-25 agosto), e a battaggia da Malmaison (21-26 ottobre). I Ingreixi, pressæ da-a guæra sottomariña a oltrança, aveivan interesse a alontanâ i Todeschi da-e coste do Belgio e, forti de l'agiutto fornioghe da l'impêo coloniâ, fun in grao d'assumme da lô l’iniçiativa: e truppe britanneghe no realizzon che di progresci locæ, ma o comando e l’ezercito todesco ne risurton duamente provæ. L’atacco de Cambrai (a primma battaggia, 20-23 novembre, inta quæ i cari d’assâto fun dœuviæ in massa) a consentì de realizzâ un’avançâ de 10 km de profonditæ in 10 ôe; ma a controfensciva todesca do 23 a l'anullò inte 'n corpo i vantaggi conseguii da-i aversai.

### Fronte orientâ
L’attacco ruscio sferao o 1° de luggio nonostante o gradoâ desciorvimento de l'esercito o 19 luggio, o s'arestò do tutto sotta l’açion da controfensciva di Impei centræ e l’ocupaçion todesca de Riga (3 settembre) a segnò o sfacelo definitivo de l'esercito ruscio. O 26 de novembre i bolscevichi montæ a-o poei domandon de trattâ l’armistiçio, stipulao o 15 de dexembre. I negoçiæ de paxe se conclusan o 3 de março 1918: co-a paxe de Brest-Litovsk a Ruscia a renonçiava a-e provinçie balteghe, a-a Polonia e a l'Ucraiña. L’8 de frevâ l’Ucraiña ascì a concluse a paxe, e o 7 de mazzo a Romania.

### L'intervento di USA
O repiggio da guæra mæña inlimitâ (frevâ) da parte di Todeschi o l'aspresciò l’intervento in guæra di Americhen, che 'na streita comunança de interesci econommeghi a ligava a-e potençe de l'Inteiza; o 6 d'arvî 1917 o governo de Washington o diciarò guæra a-a Germania.

Mentre i sondaggi de paxe da parte di Impei centræ fallivan pe mancança d'acenni concreti a-e rivendicaçioin italiañe (março-mazzo 1917), i esponenti de naçionalitæ de l'Impêo aostro-ungægo premeivan in senso anti-asbùrzego e o 20 luggio 1917 o Patto de Corfù o fissava e linnie pe-a creaçion de 'n stato serbo-croato-sloven. In Germania o dexideio de paxe o trovò esprescion inta moçion votâ a-o *[[Reichstag]]* o 19 de luggio 1917 e ascì o pappa Beneito XV o l'invocò a concruxon da paxe (1° agosto 1917). Ma i ponti de vista ean ancon troppo lonten perché se zonzesse a 'n acordio. L’Inteiza, che co-i quattorze ponti formulæ da-o prescidente di Stati Unii T.W. Wilson, a s'ea dæta un programma de grande eficaxa propagandistega e morâ e a s'ea orientâ verso a dissoluçion de l'Impeo aostro-ungarico, a l'ariescì a respinze l’estremmo sforço aostro-tedesco concentrao in sce-i fronti françeize e italian, determinando finalmente o prevai di ambienti politichi todeschi favoeivi a-a paxe.

Un peizo no indifferente inte questi sviluppi politego-militæ aveiva avúo a politica militâ de naçionalitæ, desgugeita sorvetutto da Ruscia, França e Itallia, co-a constituçion e l’impiego de unitæ naçionæ polacche, ceche, romeñe, iugoslave, formæ con di prexonê de guæra.

### Fronte italian

O generâ Cadorna o l'intrapreize inta primaveia l’ofensciva stabilia co-i aliæ, ma a dexima battaggia de l'Isonço, pù superando de gran longa, sotta ogni riguardo, e precedente, a no conseguì o sfondamento. Inte l'undexima battaggia (17 agosto-15 settembre), l’atacco o feççe realizzâ una penetraçion de 10 km inta difeiza aostriaca. E perdie di Italien risurton maggioî de quelle do nemigo, che, tuttavia, o ne risentì ciu duamente pe-o progrescivo amermâse de risorse generæ doppo trei anni de guæra. Mentre in Aostria, pe-i complementi, se doveiva ricorî sorvetutto a-i ferii guarii, in Italia gh'ea ancon larghe risorse inte classe zoeniscime e inte ançiañe (sença consciderâ e risorse materiæ, sterminæ doppo l’intervento statunieize). Una masciscia ofensciva aostro-tedesca finalizzâ a alontanâ o peigo in sce Trieste e responciâ i Italien a-o de là da frontea de l'Isonço a començò o 24 ottobre: l’atacco aostro-germanico o penetrò in profonditæ, travozendo e difeise e razonzendo o mæximo giorno Caporetto. O Cadorna o dette l’ordine da retiadda e a linia d’aresto a fu stabilia, doppo o convegno interaliao de Peschea e a sostituçion do Cadorna co-o Diaz, in sce-o Piave; i Italien ariescin a arestâ l’ofensciva aostro-tedesca scadenâ o 10 novembre insce l’âtocian d’Axiago e sviluppaase in sce-o Piave e in sce-o Monte Grappa.

Fra e varrie conferençe militæ interaliæ, particolâ importança a l'aiva avúo quella de Chantilly do 15-16 novembre 1916 inta quæ s'ea decizo o prinçippio do muttoo apoggio tra i fronti ocidentæ, italian e barcanego. Coscì, inte l'ottobre 1917 fu inviao in Italia un’armâ anglo-françeize, ch'a s'atestò in sce-o Mincio a imbastîve una linnia de difeiza in sce-a quæ combatte, into caxo de un urteiô cedimento de quella do Piave.

L’ofensciva aostro-todesca a l'aiva mostrao l’importança de 'n’union sempre ciu streita fra i aliæ; into convegno de Rapallo do 7 de novembre, i trei primmi ministri de Gran Bretagna, França e Italia decidettan l’instituçion de 'n conseggio superiô da guæra interaliâ, nœuvo passo insce-a via de l'unitæ de comando.

### Fronti minoî
Into settô balcanico o solo avegnimento importante in sce-o cian strategico o fu l’intrâ in guæra da Grecia a scianco de forçe de l'Inteiza o 27 zugno. In Mesopotamia, i Ingreixi ocupon l’11 março Baghdad. In Palestiña o generâ E. Allenby, travotta a linia turca de Bersabea (1° ottobre), o preize Gazza, Giaffa e Gerusalemme. L’avançâ de l'Allenby in sce-a Palestiña a l'ea stæta apoggiâ efficaxemente da l'açion de guerriggia conduta inta region da-o T.E. Lawrence (Lawrence d’Arabia), animatô da rivotta araba contra l’Impêo ottoman.

### A guæra in sce-i moæ
La guæra sottomariña inlimitâ repigiâ o 1° de frevâ 1917 a razonse o mascimo de l'intenscitæ in arvî, quande fu afondao circa un milion de tonêi de naviggio mercantî. Se i somerzibili avessan posciúo continuâ con un tâ ritmo de destruçion, a Gran Bretagna a no l'aviæ posciúo sorvevive e i USA no avieivan posciúo transportâ in Œüropa i eserciti, i viveri e i materiæ, che fun da pœu fatô essençiâ de vittoia into 1918. Ma i mezi de difeiza se mostron sempre ciu efficaxi; o transporto de l'esercito statunitense in Œüropa o constituì o trionfo do scistema di convolli scortæ. Da-a stæ do 1917 i mezi ofenscivi aomenton i reizeghi di sottomarin: into Mâ do Nord fu stabilio un sbaramento de miñe in sce ’n’estenscion de 400 km; de speciæ nave battuggia munie de ecogoniometri scaregavan contra i sottomarin tedeschi de granæ esplodente.

## I sviluppi bellichi into 1918

### Fronte occidentâ
Doppo l’eliminaçion da Ruscia e da Romania da-o conflito, o comando tedesco o passò a-a missa a ponto de 'n cian strategico, elaborao da-o Ludendorff, pe conseguî l’anintamento do nemigo traverso una serie de battagge prepaatoie. Tra março e zugno fu lançao træ ofenscive, con gran desccegamento d\ommi e mezi che tuttavia no porton a nisciun di obiettivi strategichi intravisti da/o Ludendorff: ni a separaçion di Ingreixi da-i Françeixi, ni a sconfita di Ingreixi in sce-i porti da Mannega, ni a conquista d\Amiens, ni o controllo da valadda de l'Oise. Into fratempo i Statunieixi, pe/a prescion aliâ, decupricavan i effettivi in Œüropa: tra mazzo e zugno sbarcò in França 520.000 sordatti. Da março s'ea realizzao o comando unico inta persoña do generâ F. Foch, a-o quæ fu afiao ascì de ‘facortæ de coordinamento’ in sce-o fronte italian.

A primma ofensciva a començò o 21 março con un attacco in Piccardia che in 15 giorni de battaggia o guaagnò a-i Tedeschi un’avançâ de 60 km in sce circa atretanti de largheçça, con 300.000 ommi perdui da-i soli Ingreixi.

O 9 d'arvî o Luderdorff o scadenò un atacco inte Fiandre, con obiettivo a conquista di porti do passo de Calais; inta nœuva ofensciva de Ypres in sce-o prinçippio o sucesso o fu noteive; ma o 25, doppo a conquista do Monte Kemmel, con l’afluî de riserve, in gran parte Françeixi, i Todeschi sospeizan l’ofensciva.

Pe assestâ un nœuvo corpo a-i Françeixi, inta parte oposta a quella dov'ea dislocao o grosso di aliæ, Ludendorff o scelse a poxiçion do *Chemin-des-Dames*, naturalmente forte, ma debolmente ocupâ. L’ofensciva, començâ o 27 mazzo into træto compreizo fra Soissons e Reims, a l'ariescì in pin, ascì pe l’impiego d'iprite, e o 1° de zugno i Todeschi zonzeivan in sce-a Marna menaççando a mæxima capitâ françeize: o Foch o fermò, tuttavia, l’avançâ concentrando a riserva longo e prinçipæ direttrixe d’urto do nemigo. Sciben ch'a scitoaçion strategica a no foise sostançiamente megioâ pe-a Germania, i trei sucesci de primmaveia aveivan scosso l’opinion pubbrica, specie in França, che i consciderava presaggi de vittoia definitiva. Mentre se compiva i preparativi pe-o quarto attacco, i Aostriachi scadenon l’ofensciva in sce-o fronte italian.

### A battaggia do Piave
Into frevâ-março 1918 i unitæ de l'esercito italian poeivan consciderâse riconstituie: 300.000 ommi e 3000 cannoin aveivan raforçao o fronte. O giorno de l'atacco, i Aostriachi avançon contempoaniamente in sce-o fronte montan e in sce quello do Piave; in sce-o primmo, a difeisa italiaña a l'impoze a-o nemigo de dexiste da l'ofensciva in grande za a seia mæxima do 15; in sce-o segondo fronte, a seia do 16 zugno l’intervento de riserve italiañe o bloccò ascì l’atacco aostriaco in sce-o Montello, dove-o 19 començò a controfensciva do Diaz, che inte pochi giorni a l'indusse o nemigo a-a retiadda. I Italien aveivan perdúo 90.000 ommi, i Aostriachi 150.000, con enorme consummo de materiæ bellichi.

### Controfensciva e vittoia aliâ
A-a quarta ofensciva tedesca contra i Françeixi sferâ o 15 de luggio contemporaniamente in sce-a Marna e a E de Reims e arestâ con forte perdie, o 18 o Foch o l'opose un atacco contra a sacca nemiga do Chemin-des-Dames-Marna: l’unica via de comunicaçion pe-i armæ todesche da Marna, quella Soissons-Fismey, a l'ea a l'improvista menaççâ da-o nemigo. O Ludendorff o l'ariescì a atoâ un recegamento progrescivo in sce-a Vesle e l’Aisne e quande (3 d'agosto) o Foch o l'ordinò a sospenscion da controfensciva i Todeschi aivan perdúo squæxi tutti i guaagni realizzæ con l’atacco do Chemin-des-Dames do 1917.

Primma che l’ofensciva generâ in sce-o fronte ocidentâ a començesse, in sce-o fronte di Balchen o 15 settembre fu sferao l’ofensciva ch'a costrenze' i Burgai a domandâ l’armistiçio, firmao o 29. In conseguença de questo evento tutto o scianco meridionâ de l'Impêo aostro-ungægo o l'ea averto a l'invaxon de l'armâ d’oriente. Inte una scituaçion generâ coscì favoeive o Foch o començò l’ofensciva, precedua da di attacchi prepaatoi che determinon a crixi morâ de l'esercito innemigo (ciu reparti s'amutinon, molti se impegnon debolmente): tra o 26 e o 29 settembre i armæ aliæ (de forçe ingente statuniense e britanneghe ean ormai in França), eseguin di ofenscive concentriche da-o Mâ do Nord a-a Mœusa; o 10 d'ottobre a linnia de fortificaçion Hindenburg a l'ea stoccâ e superâ ovunque. Tra ottobre e novembre i aliæ responcion progrescivamente e forçe tedesche da tutto o fronte ocidentâ.

### L’ofensciva finâ italiaña
L’atacco scadeñao in sce-o fronte italo-aostriaco da-e forçe italiañe o 24 ottobre o l'incontrò rescistença in sce-i monti a caosa do teren e, scin a-o 28, in cianua ascì, p-a piña do Piave, ch'a paralizzò l’açion. Atraversao o sciumme graçie a 'na brillante manœuvra do generâ E. Caviggia, o 29 mæximo fu liberao Vittoio Venneto. O comando aostriaco o començò inmediatamente de trattative pe-a reiza incondiçionâ, mentre e forçe italiañe razonzeivan Trento e, via mâ, Trieste.

### I opiaçioin into Meddio Oriente
In Turchia, o crollo ruscio o l'aveiva incoraggio i amîe di Zoeni Turchi longo a fascia œüroaxiatica a N de l'Anatolia: a-a fin de zugno, de truppe turche ocupon Batum, Ardahan, Tabriz e Urmia; a settembre levon a-i Ingreixi o centro petroliffero de Baku. In sce-o fronte da Mesopotamia, a novembre e forçe britanneghe ocupon a region de Mossul. In Palestiña, o 19 settembre o generâ Allenby o sferrò l’ofensciva tra Rafaāt e o mâ: cheito Tiberiade, Damasco, Beirut e Aleppo, i Turchi sottoscrissan a reiza incondiçionâ.

### I armistiççi e i trattæ de paxe
A Burgaja a concluse l’armistiçio o 29 settembre 1918, seguia da-a Turchia (30 ottobre). O governo tedesco, in sce solecitaçion do stato maggiô, o començò o 3 d'ottobre e trattative de paxe in sce-a base di Quattorze ponti; ótegnúo o consenso generico de T.W. Wilson a nomme di aliæ, o governo constituiose doppo l’abdicaçion de Ghigermo II o firmò l’armistiçio l’11 novembre a Compiègne. O 3 a Villa Giusti, presso Paddoa, l'ea stæto firmao l’armistiçio italo-aostriaco; l’11 l’imperatô Carlo I, doppo un estremmo tentativo de transformâ l’impêo inte un stato federâ in sce-a base de 4 regni naçionæ (Aostria, Ungaja, Polonia e territoi iugoslavi), o l'abdicò e o 12 fu proclamao a repubbrica in Aostria, o 16 in Ungaja. E varrie naçionalitæ se davan di governi aotonnomi, scicché o vegio Impêo asburgico o cessava d'existe.

Pe stabilî e condiçioin de paxe fu riunia a Conferença de Pariggi, ch'a començò a-a meitæ de zenâ 1919. Gh'ea rapresentao tutti i stati vinçitoî, ma solo a-e gren possançe – Stati Unii, Gran Bretagna, França, Italia, Giappon – ea riservao de deliberâ in sce tutte e costioin, mentre i minoî intervegnivan solo se direttamente interessæ. O programma de paxe britannego, sostegnúo da-o D. Lloyd George, o l'amiava a rende inoccoa a Germania e a pigiâghe e colonnie; quello françeize, impersonao da-o G. Clemenceau, o tendeiva a inferî un corpo decixivo a-o tradiçionâ nemigo tedesco, ch'o vendichesse o 1870 e o desse a-a França de dueive garantie; quello statunitense, propugnao da-o Wilson, o se concretava inte 'na paxe inspiâ a-i prinçippi di quattorze ponti, ma o l'urtava contra una re' d’interesci che ne rendeivan diffiçile l’apricaçion; quello italian o tendeiva a asseguâ a l'Italia o confin arpin, a supremaçia inte l'Adriatego, una sfea d’influença balcanica, di compensci coloniæ. O poco entuxiasmo mostrao, in nomme di grandi sacrifixi soferti, pe-i prinçipi wilsonien, o finì co-o creâ a l'Italia una scituaçion diplomatica diffiçile.

Se zonse coscì a-i varri trattæ: de Versagge co-a Germania (28 zugno 1919), de Saint-Germain con l’Aostria (10 settembre 1919), de Neuilly co-a Burgaia (27 novembre 1919), do Trianon con l’Ungaja (4 zugno 1920), de Sèvres co-a Turchia (10 agosto 1920). A Germania a perse e colonie, a flotta militâ e mercantî e di destreiti minerai; ghe fu imposto l’obrigo de riparaçioin e o divieto de tegnî un esercito superiô a 100.000 ommi. Sorzette di nœuvi stati: a Polonia, a Cecoslovacchia, a Iugoslavia, a Finlandia, a Lituania, a Lettonia, l’Estonia, l’Albania; e di atri subin di prefondi mutamenti de frontee. L’Italia a l'ótègne o confin alpin, ma arestò insoluo a costion adriatega co-o nœuvo stato iugoslavo e quella di compensci coloniæ. Molte costioin fun rinviæ e molte decixoin vègnan modificæ inti anni sucescivi, con di conseguenti motivi de perscistente agitaçion e inrequeteçça.

## E conseguençe da guæra

In sce-o teren da strategia militâ a primma guæra a segnò una virâ epocâ a motivo, in primmo lœugo, da difuxon di arme aotomatiche che reizan estremamente dispendioso in termini de vitte umañe o tradiçionâ atacco d'infantaia ò de cavallaia a-e postaçioin nemighe; ço o determinò l’evoluçion da-a guæra de movimento a-a guæra de poxiçion ò de logoramento: lœugo privilegiao de l'aspetto militâ do conflito o fu dunque a trincea. In sce-o cian de innovaçioin tecnologiche nascette in questo periodo un di protagonisti di futui confliti, o caro armao, adotao da-i Britanneghi into 1916. Tra i atre novitæ relative a-i armamenti ghe fu i gas asfiscianti (che impozan l’obrigo da maschera antigas), l’aeroplan (sciben armao de metragiatrixe, o fu dœuviao pe-o ciu a scopo ricognitivo), o sottomarin. L’exigença de coordinâ e mesciâ di enormi contingenti in sce 'n fronte ben ampio a dette lœugo a-o sviluppo de telecomunicaçioin e a-o masciscio impiego di mezi motorizzæ.

A leva de massa (fu mobilitao complescivamente 65 mioin d'ommi) e e speize militæ determinon o fenommeno, inte quella mezua ineddito, da mobilitaçion totâ do paise belligerante: da-a produçion industriâ stimolâ da-e commisse statæ a-o raçionamento di generi alimentæ, da-a programmaçion da produçion agricola a-a censua in sce-a stampa, scin a l'identificaçion do teritoio pattrio comme ‘fronte interno’, a guæra a penetrò inte tutti i gangli sociæ de naçioin, determinando in particolâ l’inaspimento do controllo represcivo statâ. Questo o l'assonse forme e contegnui particolarmente relevanti a traverso a propaganda, l’impeio in sce-i meccanismi produttivi, l’aresto di discidenti ò di paxifisti.

L’adexon de popolaçioin a-e rispettive politiche naçionæ a no fu omogennia ni continnoa into tempo: o 1917 o fu l’anno de maggiô tenscion sociâ inte molti stati œüropei (incluzo l’Italia); in Ruscia o macontento popolâ o se ligò a-i dezastri do fronte e a-a determinaçion di rivoluçionai generando a Rivoluçion d’ottobre.

O dezaxo do doppoguæra, conesso a-o vegnî meno do controllo sociâ e a-e difiçile riconverscioin de economie de guæra, o l'investì torna e societæ œüropee into so insemme. Otr'a-e rivendicaçioin do movimento operaio (ch'assonsan ampieçça e radicalitæ inedite), va consciderao i movimenti di ex combattenti, i partii e i movimenti contadin (sorvetutto inte l'Œüropa orientâ), i movimenti de donne (ch'aveivan difusamente sostituio a-a produçion i ommi mobilitæ), e nœuve formaçioin politiche. Inte varri paixi (tra i quæ l’Italia, dove l’esploxon di movimenti de massa a segnò a fin do regimme liberâ e a fu a l'origine do fascismo), l’insemme de queste tenscioin a caozò di scompensci polittichi e instituçionæ.

L’Œüropa into so complesso a sciortì da-o conflito indebolia da-e vittime (circa 8 mioin de morti e 20 mioin de ferii), da-e destruçioin, da-i debiti. In sce-a scena mondiâ, i Stati Unii pe-a primma votta ean sciortii da l'isoaçionismo (pe rientrâghe co-a sconfita do partio de Wilson into 1920) mescciandose inte vexende politiche œüropee, mentre a Ruscia sovietica a rispondeiva a-o tentativo de sofocamento durante a guæra civî co-a fondaçion de l'Internaçionâ comunista (1919).

I trattæ de paxe no superon e rivalitæ naçionæ ch'ean stæte a l'origine da guæra, creando e premesse pe di urterioî confliti; in particolâ, a dissoluçion de l'Aostria-Ungaja e e condiçioin de reiza imposte a-a Germania riverson e tenscioin naçionæ in sce molti di nœuvi stati. Densci de tenscioin se presentavan ascì i raporti tra e potençe vinçitrixe e a Germania, a-a quæ fu imposto de condiçioin politiche, economiche e militæ mai tanto aspie da rivelâse fito inrealisteghe.

Ciu in generâ, fallì o tentativo da Societæ de Naçioin (istituia into 1919) de construî un organismo pe 'n nœuvo scistema de raporti internaçionæ.

## Vôxe corelæ
* Segonda Goæra Mondiâ
* Canson do Grappa

## Atri progetti

Categorîa:Goære
Categorîa:Euròpa